KOMISIJOS REGLAMENTAS (EB) Nr. 1194/2009
2009 m. lapkričio 30 d.
iš dalies keičiantis Reglamentą (EB) Nr. 1702/2003, nustatantį orlaivio tinkamumo skraidyti ir orlaivio bei susijusių jo gaminių, dalių ir prietaisų tinkamumo naudoti aplinkos atžvilgiu pažymėjimų išdavimą bei projektavimo ir gamybinių organizacijų sertifikavimą įgyvendinančias taisykles
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį, ypač jos 80 straipsnio 2 dalį,
atsižvelgdama į 2008 m. vasario 20 d. Europos Parlamento ir Tarybos reglamentą (EB) Nr. 216/2008 dėl bendrųjų taisyklių civilinės aviacijos srityje ir įsteigiantį Europos aviacijos saugos agentūrą, panaikinantį Tarybos direktyvą 91/670/EEB, Reglamentą (EB) Nr. 1592/2002 ir Direktyvą 2004/36/EB (1), ypač į jo 5 straipsnio 5 dalį,
kadangi:
(1)
Siekiant išlaikyti aukštą aviacijos lygį visoje Europoje, būtina padaryti orlaivio ir susijusių gaminių, dalių bei prietaisų, taip pat projektavimo ir gamybinių organizacijų sertifikavimo reikalavimų ir procedūrų pakeitimų, pirmiausia apibrėžti pagrindinės verslo vietos sąvoką, patobulinti oficialaus išleidimo pažymėjimo - „EASA 1 formos“ - turinį ir pataisyti skrydžio leidimo nuostatas.
(2)
Todėl turėtų būti padaryti atitinkami Komisijos reglamento (EB) Nr. 1702/2003 (2) pakeitimai.
(3)
Šiame reglamente nustatytos priemonės yra pagrįstos nuomonėmis (3), Europos aviacijos saugos agentūros (toliau - Agentūra) pateiktomis pagal Reglamento (EB) Nr. 216/2008 17 straipsnio 2 dalies b punktą ir 19 straipsnio 1 punktą.
(4)
Šiame reglamente nustatytos priemonės atitinka komiteto, įsteigto pagal Reglamento (EB) Nr. 216/2008 65 straipsnį, nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1702/2003 iš dalies keičiamas taip:
1.
1 straipsnio 2 dalis papildoma šiais e, f, g ir h punktais:
„e) pagrindinė verslo vieta- įmonės pagrindinė buveinė arba registruota buveinė, kurioje vykdomos pagrindinės finansinės funkcijos ir šiame reglamente nurodytos veiklos einamoji kontrolė;
f) dirbinys- bet kokia civiliniame orlaivyje naudotina dalis ar prietaisas;
g) ETSO- Europos techninio standarto specifikacija (angl. European Technical Standard Order). Europos techninio standarto specifikacija - tai išsami tinkamumo naudoti specifikacija, kurią yra išdavusi Agentūra, siekdama užtikrinti, kad būtų laikomasi šio reglamento, kaip tam tikrų dirbinių būtinųjų eksploatacinių charakteristikų standarto, reikalavimų;
h) EPA- Europos dalies patvirtinimas (angl. European Part Approval). „Europos dalies patvirtinimas“ reiškia, kad dirbinys pagamintas pagal patvirtintus konstrukcinius duomenis, kurių savininkas nėra susijusio gaminio (išskyrus dirbinius, gaminamus pagal ETSO) tipo pažymėjimo turėtojas“.
2.
3 straipsnio 5 dalyje nuoroda į 21A.112 dalį pakeičiama nuoroda į 21A.112A dalį.
3.
5 straipsnis papildoma šia 5 pastraipa:
„5. Nukrypdamos nuo 1 dalies reikalavimų, gamybinės organizacijos, patvirtintos pagal šio reglamento priedo (21 dalies) A skirsnio F ir G poskyrius, iki 2010 m. rugsėjo 28 d. gali toliau išduoti oficialius išleidimo pažymėjimus arba atitikties pareiškimus naudodamos pradinę EASA 1 formą, pateiktą Reglamento priedo (21 dalies) I priedėlyje.“
4.
Priedas (21 dalis) iš dalies pakeičiamas pagal šio reglamento priedą.
2 straipsnis
Šis reglamentas įsigalioja dvidešimtąją dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2009 m. lapkričio 30 d.